## Προσδιορισμός θέσης

Η ανάλυση βίντεο είναι μια πειραματική διαδικασία μέσω της οποίας μελετώντας την κίνηση κάποιου σώματος, που έχει καταγραφεί σε αρχείο βίντεο, μπορούμε να εξάγουμε δεδομένα θέσης-χρόνου για το κινούμενο σώμα στον πραγματικό κόσμο. Μπορεί βέβαια, όπως και εδώ, να χρησιμοποιηθεί και για τη λήψη μετρήσεων από στατικές εικόνες

Στη φωτογραφία που σας δίνεται καταγράφεται ένα στιγμιότυπο από την κίνηση σε ένα τμήμα ενός μεγαλύτερου κυκλοφοριακού κόμβου. Στόχος της άσκησης είναι ο προσδιορισμός της θέσης δύο αυτοκινήτων (Α και Γ στη φωτογραφία) σε σχέση με ένα σύστημα αξόνων που έχει την αρχή του πάνω σε τρίτο όχημα (Β) και τον άξονα x’x παραλληλισμένο με τη λωρίδα στην οποία κινούνται τα αυτοκίνητα.

Για την επίτευξη των στόχων θα χρησιμοποιηθεί το λογισμικό ανάλυσης βίντεο Tracker. Ουσιαστικά το λογισμικό μπορεί να μετράει αποστάσεις σε pixels στα διάφορα καρέ του βίντεο και εν συνεχεία να μετατρέπει αυτές τις αποστάσεις στις αντίστοιχες αποστάσεις στον πραγματικό κόσμο. Για να είναι δυνατή η μετατροπή πρέπει να έχει προηγηθεί η βαθμονόμηση του βίντεο (ή της φωτογραφίας που αναλύουμε εδώ).

### Βαθμονόμηση

Για να είναι δυνατή η βαθμονόμηση θα πρέπει στο βίντεο ή τη φωτογραφία να καταγράφεται ένα αντικείμενο με γνωστές τις διαστάσεις του στον πραγματικό κόσμο. Στην περίπτωσή της φωτογραφίας που αναλύουμε είναι γνωστό ότι το πλάτος μιας λωρίδας κυκλοφορίας είναι 3,6 m.

Θα βαθμονομήσουμε την αναλυόμενη φωτογραφία δημιουργώντας μια ράβδο βαθμονόμησης είτε μέσω του μενού “Τροχιές / Νέο / Εργαλεία βαθμονόμησης / Ράβδος βαθμονόμησης” είτε μέσω του εργαλείου “Εμφάνιση, απόκρυψη ή δημιουργία εργαλείων βαθμονόμησης” ( ) στη γραμμή εργαλείων του Tracker και επιλέγοντας “Νέο / Ράβδος βαθμονόμησης” στο μενού που αναδύεται.

Με τη διαδικασία “συγκράτηση και σύρσιμο” μεταφέρουμε τα άκρα της ράβδου βαθμονόμησης στα άκρα της λωρίδας στην οποία κινούνται τα οχήματα, και σημειώνουμε στο αντίστοιχο πλαίσιο κειμένου την τιμή “3,6 m”. Κατ’ αυτό τον τρόπο καθορίζουμε και τη μονάδα μέτρησης αποστάσεων στον πραγματικό κόσμο (μέτρα - m στην περίπτωσή μας).

Κάνοντας “κλικ” με το ποντίκι του υπολογιστή ακόμη μια φορά στο εργαλείο “Εμφάνιση, απόκρυψη και δημιουργία εργαλείων βαθμονόμησης” ( ) του Tracker αποκρύπτουμε τη ράβδο βαθμονόμησης που μόλις δημιουργήσαμε.

### Μορφοποίηση συστήματος αξόνων

To Tracker εξ ορισμού δημιουργεί σύστημα αξόνων που έχει την αρχή του στο κέντρο της φωτογραφίας (ή του καρέ του βίντεο) και τους δύο άξονες παραλληλισμένους με τις πλευρές της οθόνης του υπολογιστή. Μπορούμε να εμφανίσουμε ή να αποκρύψουμε το σύστημα αξόνων κάνοντας κλικ στο εργαλείο “Εμφάνιση ή απόκρυψη των αξόνων των συντεταγμένων” ( ). Με “κλικ” στην αρχή των αξόνων εμφανίζεται μια τετράγωνη λαβή συγκράτησης μέσω της οποίας και με τη διαδικασία “συγκράτηση και σύρσιμο” του ποντικιού μεταφέρουμε την αρχή των αξόνων πάνω στο κέντρο του αυτοκινήτου B. Αντίστοιχη λαβή συγκράτησης εμφανίζεται και πάνω στον Ox ημιάξονα (η θέση του οποίου σημειώνεται με μικρή κάθετη γραμμή πάνω του). Με αυτή τη λαβή περιστρέφουμε το σύστημα των αξόνων περί την αρχή του, ώστε ο άξονας x’x να παραλληλιστεί με τη λωρίδα στην οποία κινούνται τα τρία οχήματα Α, Β και Γ.

### Μέτρηση αποστάσεων-Προσδιορισμός θέσης

Για τη μέτρηση αποστάσεων με το Tracker θα χρησιμοποιήσουμε ένα εργαλείο τύπου “χάρακας”, που μπορούμε να το δημιουργήσουμε είτε μέσω του μενού “Τροχιές / Νέο / Εργαλεία μέτρησης / Χάρακας” είτε μέσω του εργαλείου “Εμφάνιση, απόκρυψη ή δημιουργία εργαλείων μέτρησης” ( ) στη γραμμή εργαλείων του Tracker και επιλέγοντας “Νέο / Χάρακας” στο μενού που αναδύεται.

Για την τοποθέτηση των άκρων του στα επιθυμητά σημεία και την ευκολία μετακίνησής του ο χάρακας διαθέτει πέντε (5) λαβές συγκράτησης:

- Δύο στα δύο άκρα του, για την ελεύθερη μετακίνηση του αντίστοιχου άκρου στο επιθυμητό σημείο.
- Ένα στο κεντρικό τμήμα του χάρακα, για την μετακίνηση ολόκληρου του χάρακα παράλληλα προς τον εαυτό του.
- Ακόμη δύο κοντά στα δύο άκρα του, για την περιστροφή του χάρακα γύρω από το άλλο άκρο του.

Χρησιμοποιώντας τις λαβές συγκράτησης τοποθετούμε το ένα άκρο του χάρακα στην αρχή του συστήματος αξόνων και το άλλο στο κέντρο του αυτοκινήτου Γ. Τότε στο πεδίο κειμένου στο κέντρο του χάρακα εμφανίζεται η απόσταση μεταξύ των άκρων του χάρακα στον πραγματικό κόσμο και στις επιλεγμένες κατά τη βαθμονόμηση μονάδες. Επαναλαμβάνουμε τη διαδικασία και για το αυτοκίνητο Α και σημειώνουμε τις συντεταγμένες θέσης για τα δύο αυτοκίνητα στο σχετικό Πίνακα δεδομένων.